钦定古今图书集成/明伦汇编/官常典/第752卷 > 冯师孔 黄䌹 章尚䌹 吴从义 崔尔达
## 钦定古今图书集成/明伦汇编/官常典/第752卷 > 冯师孔 黄䌹 章尚䌹 吴从义 崔尔达

按《明外史》本传：“师孔，字景鲁，原武人。万历四十四年
进士。授刑部主事，历员外郎、郎中，恤刑陕西，释疑狱
一百八十人。天启二年，出为真定知府。举治行卓异，
迁井陉兵备副使，以忧归。崇祯二年，起临巩兵备，改
固原，再以忧归。侍郎谢陞署吏部事，举监司才堪督
抚者十人，师孔与焉。服阕，起怀来兵备副使，移密云”，
忤镇守中官邓希诏，摭他事劾之，逮下吏。抗疏辨，竟
削籍归。至十五年，诏举边才，用兵部侍郎张镜心荐，
起故官，监通州军。勤王兵集都下，剽劫公行，割妇人
首报功。师孔大怒，以其卒抵死。拊凋残，辑士卒。给事
中熊汝霖等交章颂其功。明年五月，吏部尚书郑三
俊举天下贤能，方面官亦及师孔。逾月，擢右佥都御
史，代蔡官治巡抚陕西。时总督孙传庭将大举讨贼，
师孔主调兵食。十月，传庭出关，败绩。李自成长驱破
潼关，不数日抵西安城下。师孔厉兵拒守。会偏将内
应，贼城遂陷，师孔投井死。按察使黄䌹、长安知县吴
从义、秦府长史章尚䌹、指挥崔尔达并死之。䌹，字季
侯，光州人。天启二年进士。授南宫知县。崇祯中，历迁
淮海兵备副使，以忧归。服除，起临巩兵备副使。调番
兵，大破贼潼关原。寻以右参政分守洮、岷，擢陕西按
察使。甫一岁，遇难。自成劝之降，叱曰：“潼关之战，汝，我
戮馀也。今日肯降汝耶？”妻王先赴井死。䌹得间，亦赴
井死。赠太常卿，谥忠烈。尚䌹，会稽人。闻城陷，投印井
中，冠服趋王府端礼门再拜自缢。赠按察副使。从义，
浙江山阴人，崇祯十三年进士。甫之官，值比岁兵荒，
力请于上官，委曲赈恤，训练丁壮三百人，击贼有功。
督师孙传庭驻大军西安，征求百出，从义令豪族均
输，民力稍宽。城陷，从容下城，释戎服，袭冠裳，望阙叩
头，投井死。赠按察佥事。尔达，不知何许人，亦赴井死。